রিয়াজ নাইকু

**রিয়াজ আহমদ নাইকু** (**মোহাম্মদ বিন কাসিম** বা **জুবায়ের উল ইসলাম** নামেও পরিচিত, এপ্রিল ১৯৮৫ – ৬ মে ২০২০) ছিলেন ভারতের কেন্দ্রশাসিত অঞ্চল জম্মু ও কাশ্মীরের শীর্ষ দশ মোস্ট ওয়ান্টেড জঙ্গি কমান্ডারের একজন। তিনি হিজবুল মুজাহিদীনের অপারেশনাল চিফ ছিলেন এবং সংগঠনটির দীর্ঘতম সময় ধরে কাজ করা ফিল্ড কমান্ডার ছিলেন।

## প্রারম্ভিক জীবন ও জঙ্গিবাদী কর্মকাণ্ড
### প্রারম্ভিক জীবন
নাইকু ১৯৮৫ সালের এপ্রিলে ভারতের জম্মু ও কাশ্মীরের কাশ্মীর উপত্যকার পুলওয়ামা জেলার অবন্তিপোরা তহশিলের বেগপুরা গ্রামে এক মুসলিম পরিবারে জন্মগ্রহণ করেন। তার কয়েকজন আত্মীয় জানিয়েছেন যে, স্কুল ও কলেজ জীবনে তার চিত্রাঙ্কনের প্রতি প্রবল ঝোঁক ছিল, বিশেষ করে গোলাপ আঁকতে তিনি পছন্দ করতেন। গণিতে ডিগ্রি অর্জনের পর তিনি একটি কাছের স্কুলে গণিতের শিক্ষক হিসেবে যোগদান করেন। তিনি অর্থনৈতিকভাবে পিছিয়ে পড়া পরিবারের শিশুদের বিনামূল্যে টিউশন করাতেন।

### শিক্ষকতা থেকে জঙ্গি জীবন
২০১০ সালের কাশ্মীর অশান্তির সময় তার জীবনে আমূল পরিবর্তন আসে। "কাশ্মীর ছাড়ো" দাবিতে আন্দোলনরত বিচ্ছিন্নতাবাদী বিক্ষোভকারীদের সমর্থনের অভিযোগে তাকে ভারতীয় নিরাপত্তা বাহিনী আটক করে। পরবর্তীতে ২০১২ সালের মে মাসের তৃতীয় সপ্তাহে জেল থেকে মুক্তি পাওয়ার পর তিনি বাড়ি ছেড়ে নিরুদ্দেশ হন। ২০১২ সালের ১ জুন তিনি হাতে অস্ত্র নিয়ে পুনরায় আবির্ভূত হন এবং হিজবুল মুজাহিদীনের একজনে জঙ্গি হিসেবে আত্মপ্রকাশ করেন। ২০১৭ সালে বুরহান ওয়ানির মৃত্যু এবং জাকির মুসার দলত্যাগের পর তিনি জম্মু ও কাশ্মীরে হিজবুল মুজাহিদীনের কমান্ডার (কার্যত প্রধান) নিযুক্ত হন।

২০১৪ সালের মার্চ মাসে দোগরিপোরায় এক সারপঞ্চের বাবা হাজী গোলাম মোহাম্মদ দারকে হত্যার ঘটনায় তার জড়িত থাকার অভিযোগ ওঠে। এছাড়াও পুলিশ কর্মকর্তাদের হত্যা ও অপহরণ, পুলিশের বাসে গুলি চালানো এবং অন্যান্য অপরাধের জন্য তিনি ওয়ান্টেড ছিলেন।

২০১৮ সালে পুলিশ নাইকুর ৭০ বছর বয়সী বাবাকে আটক করে। এর প্রতিশোধ হিসেবে দক্ষিণ কাশ্মীর জুড়ে জঙ্গিরা পুলিশ পরিবারের সদস্যদের অপহরণ করে। শীঘ্রই তার বাবাকে ছেড়ে দেওয়া হয় এবং নাইকুও ১১ জন জিম্মিকে মুক্তি দেন। জম্মু ও কাশ্মীর পুলিশ অভিযোগ করেছিল যে তিনি ফলের বাগান মালিকদের লুট করতেন। নাইকু এনকাউন্টারে নিহত জঙ্গিদের জন্য 'গান স্যালুট' দেওয়ার প্রথা শুরু করেন এবং সেগুলোর ভিডিও সোশ্যাল মিডিয়ায় পোস্ট করতেন। ভারতের কাছ থেকে স্বাধীনতার সশস্ত্র লড়াইয়ে তিনি বহু কাশ্মীরি তরুণকে নিয়োগ করেছিলেন। পুলিশ জানায় যে তিনি মোবাইল খুব কম ব্যবহার করতেন, প্রয়োজন হলে ভিপিএন ব্যবহার করতেন এবং যোগাযোগের জন্য 'ব্যাট মেসেঞ্জার' অ্যাপ ব্যবহার করার জন্য পরিচিত ছিলেন। কাশ্মীরের বিশেষ মর্যাদা প্রত্যাহারের পর তার একটি ভিডিও সামাজিক যোগাযোগ মাধ্যমে ছড়িয়ে পড়ে। ভিডিওতে তাকে বলতে শোনা যায় যে এই মর্যাদা প্রত্যাহার "আমাদের জন্য অপ্রাসঙ্গিক" এবং যুদ্ধ চলবে। নাইকুর মাথার দাম ১২ লাখ রুপি ঘোষণা করা হয়েছিল।

এপ্রিল মাসে নাইকুর সর্বশেষ অডিও বার্তাটি ছিল কোভিড-১৯ মহামারি সম্পর্কিত, যেখানে তিনি জনগণকে সুরক্ষিত থাকতে চিকিৎসকের পরামর্শ মেনে চলার অনুরোধ করেছিলেন।

## এনকাউন্টার
২০২০ সালের ৬ মে বেগপুরায় ৫৫ রাষ্ট্রীয় রাইফেলস এবং জম্মু ও কাশ্মীর পুলিশের সাথে এক এনকাউন্টারে নাইকু নিহত হন। তার সাথে তার এক সহযোগীও নিহত হন। এই এনকাউন্টারটিকে নিরাপত্তা বাহিনীর জন্য একটি বড় বিজয় হিসেবে দেখা হয়। নাইকু কাশ্মীরের শীর্ষ ১০ মোস্ট ওয়ান্টেড তালিকায় ছিলেন। সরকারি নীতি অনুযায়ী নাইকুর মরদেহ তার পরিবারের কাছে হস্তান্তর করা হয়নি। তিনি কাশ্মীরের দীর্ঘতম সময় ধরে সক্রিয় থাকা জঙ্গিদের একজন ছিলেন (২০১২ সালের মে থেকে ২০২০ সালের মে পর্যন্ত বা দীর্ঘ ৮ বছর)।

খবর ছড়িয়ে পড়া রোধ করতে নাইকুর এনকাউন্টারের পরপরই সরকারি কর্তৃপক্ষ পুরো কাশ্মীর উপত্যকা জুড়ে ইন্টারনেট এবং মোবাইল পরিষেবা বন্ধ করে যোগাযোগ বিচ্ছিন্ন করে দেয়। ২০১৯ সালের আগস্টে কাশ্মীরের বিশেষ মর্যাদা বাতিলের পর নাইকু হত্যার প্রতিবাদেই প্রথম বড় ধরণের বিক্ষোভ হয়। এই বিক্ষোভে অন্তত একজন বিক্ষোভকারী নিহত হন এবং ৫০ জন গুরুতর আহত হন। আহতদের অনেকের বুকে গুলির ক্ষত ছিল এবং কয়েকজনের চোখে পেলেট বিদ্ধ হয়েছিল। ভারত ও মার্কিন যুক্তরাষ্ট্র কর্তৃক সন্ত্রাসী হিসেবে ঘোষিত হিজবুল মুজাহিদীনের প্রধান সৈয়দ সালাউদ্দিন বলেন যে, "এই আত্মত্যাগ তাদের লক্ষ্য অর্জনে সাহায্য করবে।" ২০২০ সালের ১০ মে সাইফউল্লাহ (গাজী হায়দার নামেও পরিচিত) রিয়াজ নাইকুর স্থলাভিষিক্ত হিসেবে নতুন অপারেশন কমান্ডার নিযুক্ত হন।

## আরও দেখুন
* জম্মু ও কাশ্মীরে বিদ্রোহ
* হামিদ গাদা
* জাকির রশিদ ভাট

## তথ্যসূত্র

## আরও পড়ুন
* TOI Editorials blog (7 May 2020) Big strike for forces. But aim to prevent more Riyaz Naikoos from rising. *[[দ্য টাইমস অব ইন্ডিয়া]]*.
* Shishir Gupta (10 May 2020) Ajit Doval showers praise on Kashmir forces for Riyaz Naikoo Op, then stern advice. *[[হিন্দুস্তান টাইমস]]*.
* Anurag Sharma (15 May 2020) Kashmir: Another one Bites the Dust—HM Commander Naikoo Eliminated. VIF. Archived from the original on 21 May 2020.

বিষয়শ্রেণী:১৯৮৫-এ জন্ম
বিষয়শ্রেণী:২০২০-এ মৃত্যু
বিষয়শ্রেণী:কাশ্মীরি ব্যক্তি
বিষয়শ্রেণী:কাশ্মীরি মুসলিম
বিষয়শ্রেণী:কাশ্মীরি জঙ্গি
বিষয়শ্রেণী:২১শ শতাব্দীর ভারতীয় মুসলিম
বিষয়শ্রেণী:ভারতে আগ্নেয়াস্ত্র দ্বারা মৃত্যু
বিষয়শ্রেণী:কাশ্মীরি ইসলামপন্থী
বিষয়শ্রেণী:জিহাদি সংগঠনের সদস্য
বিষয়শ্রেণী:ভারতে আইন প্রয়োগকারী কর্মকর্তার দ্বারা নিহত ব্যক্তি